Brian Mikkelsen (KF), 2009-03-11:
Det er en fejlslutning at sige, at det her er et spørgsmål om centralisering.
Domstolsreformen er til gavn for borgerne, som får en bedre betjening af dommerne og af retssystemet.
Der er i domstolssystemet en meget, meget stor tilfredshed med den reform, som der jo var en meget stor velvilje over for og en positiv holdning til her i Folketinget, også fra Socialdemokraternes side.
Der vil også for fremtiden være et permanent bemandet afdelingskontor i Thisted af hensyn til borgerne, af hensyn til sådan mere borgernære sager i Thisted og hele området oppe på Mors, og det betyder, at der stadig væk vil være en tæt borgerbetjening i lokalområdet.
Til gengæld vil der også være en mere professionel og kompetent betjening ved retten i Holstebro.
Det er retspræsidentens opgave at sørge for det.
Jeg vil godt starte med at sige, at jeg ikke forud for spørgsmålet her i salen i dag har haft kendskab til eventuelle planer om ændringer i anvendelsen af retsafdelingen i Thisted.
Jeg har derfor til brug for min besvarelse indhentet en udtalelse fra Domstolsstyrelsen, der i den anledning har hørt præsidenten for Retten i Holstebro, Hardy Brunsgaard Pedersen.
Det fremgår af bemærkningerne til lovforslaget om politi- og domstolsreformen, at der i tilknytning til hovedtingstedet ved Retten i Holstebro skal være et permanent bemandet afdelingskontor i Thisted.
Justitsministeriet har desuden i forbindelse med behandlingen af reformforslaget besvaret spørgsmål fra Folketingets Retsudvalg vedrørende opgaverne ved afdelingskontorerne.
Angående strafferetsplejen anføres det bl.a., at eksempelvis mindre bødesager, tilståelsessager og domsmandssager med mange lokale vidner efter en konkret vurdering kan behandles ved afdelingskontoret.
Det anføres endvidere, at en endelig afgørelse om, hvilke sager der skal behandles ved afdelingskontorerne, vil blive truffet af den enkelte byretspræsident efter drøftelse med Domstolsstyrelsen, og at afgørelsen vil blive truffet på grundlag af nøje overvejelser om de lokale behov i den enkelte retskreds, herunder overvejelser om særlige geografiske forhold og infrastrukturen i retskredsen.
Retsbygningernes indretning og muligheden for afholdelse af telefonmøder og videokonferencer er også eksempler på forhold, der kan have betydning for spørgsmålet om, hvilke sager der skal behandles på afdelingskontoret.
Som jeg nævnte indledningsvis, har Domstolsstyrelsen i anledning af spørgsmålet hørt præsidenten for Retten i Holstebro.
Præsidenten har oplyst, at samlingen af alle dommere ved Retten i Holstebro afventer opførelsen af en ny retsbygning, og at to dommere derfor for tiden er fast placeret på afdelingskontoret i Thisted.
Præsidenten har endvidere oplyst, at alle straffesager, herunder grundlovsforhør, der har værneting i Thisted og Morsø Kommuner, indtil videre er blevet behandlet på afdelingskontoret, men at det inden for den nærmeste fremtid vil være nødvendigt at flytte behandlingen af nogle af disse sager til Holstebro.
Dette sker ifølge retspræsidenten for at sikre den mest hensigtsmæssige afvikling af sagerne, idet der hverken er de nødvendige personaleressourcer eller den nødvendige retssalskapacitet til rådighed ved afdelingskontoret.
Det er på den baggrund min opfattelse, at tilrettelæggelsen af arbejdet i Holstebro retskreds sker inden for de rammer, der er fastlagt i forarbejderne til domstolsreformen.